1. melléklet az előterjesztéshez

Budapest Főváros Önkormányzata Közgyűlésének
…./2015 (…. .…) önkormányzati rendelete 
a szociális rászorultságtól függő pénzbeli és természetben nyújtott szociális ellátásokról, a személyes gondoskodást nyújtó szociális alapszolgáltatásokról, azok igénybevételéről, valamint a fizetendő térítési díjakról szóló 103/2013. (XII. 30.) Főv. Kgy. rendelet, valamint a Fővárosi Önkormányzat Szervezeti és Működési Szabályzatáról szóló 
53/2014. (XII. 12.) Főv. Kgy. rendelet módosításáról
Budapest Főváros Önkormányzata Közgyűlése 
a) az 1—7. § tekintetében a szociális igazgatásról és szociális ellátásokról szóló 1993. évi III. törvény a 132. § (4) bekezdés g) pontjában, valamint a Magyarország helyi önkormányzatairól szóló 2011. évi CLXXXIX. törvény 143. § (4) bekezdés a) pontjában kapott felhatalmazás alapján, és a szociális igazgatásról és szociális ellátásokról szóló 1993. évi III. törvény 4/A. § (2) bekezdésében, 7. § (1) bekezdésében, 10. § (1) bekezdésében, 25. § (3) bekezdés b) pontjában, 26. §-ában, 32. § (1) és (3) bekezdésében, 48. § (4) bekezdésében, 62. § (2) bekezdésében, 92. § (1)—(2) bekezdésében, valamint a Magyarország helyi önkormányzatairól szóló 2011. évi CLXXXIX törvény 23. § (2) és (4) bekezdés 4. pontjában meghatározott feladatkörében, továbbá 
b) a 8. § tekintetében az Alaptörvény 32. cikk (2) bekezdésében meghatározott eredeti jogalkotói hatáskörében és az Alaptörvény 32. cikk (1) bekezdés d) pontjában meghatározott feladatkörében 
eljárva a következőket rendeli el:

1. §
A szociális rászorultságtól függő pénzbeli és természetben nyújtott szociális ellátásokról, a személyes gondoskodást nyújtó szociális alapszolgáltatásokról, azok igénybevételéről, valamint a fizetendő térítési díjakról szóló 103/2013. (XII. 30.) Főv. Kgy. rendelet (a továbbiakban: Rendelet) 1. §-a helyébe következő rendelkezés lép:
„1. §
A rendelet hatálya a Fővárosi Önkormányzat által közvetlenül igazgatott Margitszigetre, valamint a Margitszigeten fekvő ingatlan címén lakóhellyel rendelkező személyekre terjed ki.”
2. §
A Rendelet 2. § (2)-—(3) bekezdése helyébe a következő rendelkezés lép:
„(2) 		A települési támogatásról a Fővárosi Közgyűléstől átruházott hatáskörben eljárva a főjegyző dönt.
(3) 		A Fővárosi Önkormányzat a személyes gondoskodás keretébe tartozó alapellátásokat és szakosított ellátásokat a kijelölt fővárosi intézményeken keresztül nyújtja.”
		 3. §
A Rendelet 5. § (1) bekezdése helyébe a következő rendelkezés lép:
„(1) 	A pénzbeli ellátásokra való jogosultságot úgy kell megállapítani, hogy az elősegítse a kérelmező létfenntartását. A szociálisan rászoruló személynek — e rendeletben foglalt feltételek fennállása esetén — egy alkalommal csak egy jogcímen állapítható meg települési támogatás. Nem állapítható meg települési támogatás az egészségkárosodási és gyermekfelügyeleti támogatásban, foglalkoztatást helyettesítő támogatásban vagy időskorúak járadékában részesülő kérelmező részére.”

 4. §
A Rendelet III. Fejezet helyébe a következő fejezet lép:
„III. Fejezet
Települési támogatás
11. §
(1) 	Az e rendelet alapján kifizetett települési támogatás felhasználását helyszíni szemle, nyilatkozatkérés, a szociális munkás igazolása, nyugta, számla vagy bizonylat alapján kell ellenőrizni. Amennyiben az ügyfél hitelt érdemlően nem tudja igazolni a támogatás felhasználását, akkor 3 hónapig nem részesíthető újabb települési támogatásban. A kizárásról a Fővárosi Közgyűléstől átruházott hatáskörben eljárva a főjegyző dönt.
(2) 	A felhasználást igazoló dokumentumot a települési támogatás kifizetését követő 8 napon belül be kell mutatni vagy meg kell küldeni.

7. Rászorulók települési támogatása
12. §
(1) 	Azon személy részére, akinek a családjában az egy főre jutó jövedelem nem haladja meg az öregségi nyugdíj mindenkori legkisebb összegének 130%-át, egyedül élő esetén 160%-át és aki
a) 	lakhatáshoz kapcsolódó rendszeres kiadások miatt, vagy
b)	betegség miatti gyógyszerkiadások miatt, vagy
e) 	életkörülményeit javító, azonban a szociális ellátó rendszer más forrásaiból nem biztosítható szükséglete kielégítése miatt
anyagi segítségre szorul, egyszeri települési támogatás állapítható meg.
(2) 	Az (1) bekezdés szerinti rászorultságot orvos, szociális munkás, vagy családsegítő szolgálat munkatársa által kiállított, 8 napnál nem régebbi igazolással kell alátámasztani. 
(3) 	A rászorulók települési támogatásának összege 10.000.- forint, amelyet egy naptári évben legfeljebb négy alkalommal lehet megállapítani. 
(4)	A kérelmező részére kifizetett támogatást arra a célra kell felhasználni, amelyre tekintettel a támogatást megállapították.

8. Temetési támogatás
13. §
(1)	Azon személy részére, aki a meghalt közeli hozzátartozója eltemettetéséről gondoskodott, de a temetési költségek viselése a saját, vagy családja létfenntartását veszélyezteti, rendkívüli települési támogatásként temetési támogatás állapítható meg.
(2)	A temetési támogatás megállapítása iránti kérelemhez csatolni kell a temetés költségeiről a kérelmező nevére kiállított számla eredeti példányát és be kell mutatni a halotti anyakönyvi kivonatot. A megállapított támogatás összegét vagy a kérelem elutasításának tényét — az arról szóló határozat számával együtt — a temetési számlára rá kell vezetni és a kérelmezőnek vissza kell adni.
(3) 	Egy haláleset kapcsán kizárólag egy fő részére állapítható meg temetési támogatás. 
(4) 	A temetési támogatás összege a fővárosban legolcsóbb temetés költségének 20 %-a.
(5) 	A fővárosban legolcsóbb temetés költségét a Budapesti Temetkezési Intézet Zrt. által közölt adatok alapján kell megállapítani.

9. Dunai árhullám miatti települési támogatás
14. §
(1) 	A Fővárosi Közgyűléstől átruházott hatáskörben eljárva a főjegyző rendkívüli települési támogatást állapíthat meg a Fővárosi Önkormányzat által közvetlenül igazgatott területét érintő Dunai árhullám okozta károk enyhítésére azon károsult családok részére, akik otthonukból az árvíz miatt kiköltözésre kényszerültek, továbbá az árvízzel sújtott területen lakásként bejegyzett ingatlanban életvitelszerűen tartózkodtak.
(2) 	 A Dunai árhullám miatti települési támogatás összege családonként 50.000.- Ft.”

5. §
A Rendelet 23. § (2)—(4) bekezdése helyébe a következő rendelkezés lép:
„(2) A szociális alapszolgáltatás iránti írásbeli kérelmet az ellátást igénylőnek, vagy törvényes képviselőjének kell a Főpolgármesteri Hivatalnál benyújtania a személyes gondoskodást nyújtó szociális ellátások igénybevételéről szóló SzCsM rendelet 3. § (1)—(3) bekezdésében foglaltaknak megfelelően. A kérelem előterjesztésekor mellékelni kell a személyes gondoskodást nyújtó szociális ellátások igénybevételéről szóló SzCsM rendelet 1. melléklet:
a) 	I. része szerinti orvosi igazolást, vagy a fekvőbeteg gyógyintézeti ellátása ideje alatt, illetve annak megszűnését követő 30 napon belül történő igénylésnél a kórházi zárójelentést,
b) 	II. része szerinti jövedelemnyilatkozatot, a jövedelmet igazoló bizonylatok egyidejű csatolásával,
c) 	nyilatkozatot - a családsegítés kivételével - arra vonatkozóan, hogy igénybe vesz-e más szolgáltatónál valamilyen alapszolgáltatást,
d) 	étkeztetés igénybevétele esetén e rendelet 24. § (2) bekezdése alapján a szociális rászorultságot bizonyító igazolásokat.”
(3)	A kérelmet a Főpolgármesteri Hivatal legkésőbb nyolc napon belül továbbítja a kijelölt intézmény vezetője részére. A kérelemről a kijelölt intézmény vezetője dönt és írásban értesíti a kérelmezőt.  Amennyiben kérelmező az intézményvezető döntését vitatja, a döntés kézhezvételétől számított nyolc napon belül a főjegyzőhöz fordulhat, a Fővárosi Közgyűléstől átruházott hatáskörben eljárva a főjegyző határozattal dönt az ellátás igénybevételére irányuló kérelemről.
(4)    A családsegítés jövedelmi viszonyoktól függetlenül igényelhető.”


6. §
A Rendelet 2. melléklet „Kérelem önkormányzati segély megállapításához” címe helyébe a „Kérelem települési támogatás megállapításához” cím lép.

7. §
Hatályát veszti a Rendelet 
1.	6. § (2) bekezdés e) pontja, valamint (7)—(8) bekezdése,
2. 	8—10. §-a, 
3. 	16—21. §-a,
4. 	3—5. melléklete. 
8. §
A Fővárosi Önkormányzat Szervezeti és Működési Szabályzatáról szóló 53/2014. (XII. 12.) Főv. Kgy. rendelet 8. melléklet (A Közgyűlés által a Szervezeti és Működési Szabályzatban és önkormányzati rendeletben a főjegyzőre átruházott hatáskörök jegyzéke) 22. pontja helyébe a következő rendelkezés lép:
„22. 	Dönt a települési támogatásról, a személyes gondoskodást nyújtó szociális alapszolgáltatások térítési díját vitató jogorvoslati kérelemről, továbbá ingyenes ellátásban részesíti azt az ellátottat, aki jövedelemmel nem rendelkezik. Ellenőrzi a kifizetett települési támogatás felhasználását, dönt a jogosulatlanul és rosszhiszeműen felvett települési támogatás visszafizettetéséről és a települési támogatásokból való kizárásról.
103/2013. (XII. 30) Főv. Kgy. r. 2. § (2), 7. §, 11. § (1), 27. § (6)-(7)”

9. §
Ez a rendelet 2015. március 1. napján lép hatályba.


Sárádi Kálmánné dr. 					              Tarlós István
	       főjegyző					                         főpolgármester


INDOKOLÁS

Általános indokolás

A Fővárosi Önkormányzat feladatrendszere 2013-ban a főváros közigazgatási területével összefüggő egyes törvények módosításáról szóló 2013. évi CXXVIII. törvény, valamint a főváros közigazgatási területével összefüggő egyes kormányrendeletek módosításáról szóló 255/2013. (VII.5.) Korm. rendelet hatálybalépését követően jelentősen átalakult, kiegészült. A Fővárosi Önkormányzat ugyanis 2013. július 20-án közvetlenül igazgatott területként megkapta a Margitszigetet és így olyan feladatok ellátására is köteles lett, amelyeket eddig a fővárosban a kerületek láttak el.
A szociális jellegű feladatok teljesítése érdekében a Fővárosi Közgyűlés megalkotta a szociális rászorultságtól függő pénzbeli és természetben nyújtott szociális ellátásokról, a személyes gondoskodást nyújtó szociális alapszolgáltatásokról, azok igénybevételéről, valamint a térítési díjakról szóló 103/2013. (XII. 30.) Főv. Kgy. rendeletét (továbbiakban: Rendelet). 
2014. végén a Rendelet jogi alapjait meghatározó, a szociális igazgatásról és szociális ellátásokról szóló 1993. évi III. törvény (továbbiakban: Szt.) előírásaiban jelentős módosításokat vezetett át egyrészt a Magyarország 2015. évi központi költségvetésének megalapozásáról szóló 2014. évi XCIX. törvény, másrészt a 2014. évi CI. törvény.
Jelentősen megváltoztak a különböző juttatásokat, ellátásokat nyújtó és megállapító szervek, módosultak az ellátások feltételei, jogcímei, amelyek mind megkövetelik, hogy a Fővárosi Közgyűlés módosítsa és a hatályos törvényi szabályozáshoz igazítsa Rendeletét.
  
Részletes indokolás

1. §
Meghatározza a Rendelet személyi hatályát, azon személyek körét, akik a Fővárosi Önkormányzat által a Rendelet alapján nyújtott szociális ellátásokban részesülhetnek. 
 2. §
Kimondja, hogy az önkormányzati segélyek helyébe lépő települési támogatások odaítéléséről a Fővárosi Közgyűléstől átruházott hatáskörben a főjegyző dönt, és rögzíti azt is, hogy a személyes gondoskodásról keretébe tartozó ellátásokat a kijelölt fővárosi intézmény nyújtja.
3. §
Az önkormányzati segélyek helyébe lépő települési támogatások, valamint az új ellátási formaként létrehozott egészségkárosodási és és gyermekfelügyeleti támogatás miatti pontosítokat tartalmazza.
4. §
Meghatározza az új települési támogatások elnevezéseit, feltételeit és a juttatható támogatások összegét.

5. §
Meghatározza a pénzbeli szociális ellátások iránti kérelem benyújtásának módját (formanyomtatványon), mellékleteit és a benyújtás helyét. Meghatározza, hogy a szociális szolgáltatások igénylése iránt a Főpolgármesteri Hivatalhoz benyújtott kérelmet nyolc napon belül továbbítani kell az ellátás nyújtására kijelölt intézmény részére.
6. §
Módosítja a Rendelet 2. mellékletének címét.
7. §
Meghatározza a Rendeletből hatályát vesztő rendelkezéseket.
8. §
A főjegyző által történő feladatellátás érdekében módosítja az SZMSZ-t.
9. §
Meghatározza a rendelet hatálybalépésének időpontját. 

